蓮華經贊
作者：鄒浩
朝代：宋

paragraphs: 心爲工師筆斤斧，巧取蓮花以爲材。
願力基構次第崇，一刹那間能事畢。
菩薩衆星佛孤月，歘然出現此土中。
種種說法利羣生，一一慈悲大方便。
如父誘子出火宅，如主導商移寶城。
如雨灌溉藥品殊，花實根莖同一長。
獲普門通靡不應，道與非道對病藥。
過現未來佛所說，不增不減悉如是。
寶積如來爲證明，嶪岌巍峩分半座。
此塔彼塔兩現前，非一非二叵思議。
誰將手擎至感慈，八萬四千真塔様。
無礙光從無縱出，徧非非想無間處。
疑情照脱罪垢空，同證一乘無上覺。
有如不信視龍女，八歲何知頓成佛。
時不待人勿後悔，速向塔前勤懴禮。